Academi Bangla

Asiantaeth iaith (neu fwrdd iaith) genedlaethol sy'n hyrwyddo'r iaith Fengaleg (Bangla) ym Mangladesh yw'r Academi Bangla (Bengaleg: বাংলা একাডেমী ; Saesneg: Bangla Academy).  Cafodd ei sefydlu ar 3 Rhagfyr 1955.  Lleolir ei phencadlys yn Nhŷ Burdwan ar gampws Prifysgol Dhaka, ger Parc Ramna yn Dhaka, prifddinas Bangladesh.

Sefydlwyd yr Academi yn dilyn cyfnod o ymgyrchu am hawliau ieithyddol gan fudiadau protest fel Bhasha Andolon ac addewid cyn etholiad 1954 gan y Ffrynt Unedig i greu'r ganolfa. Dywedodd eu maniffesto: "The prime minister from the United Front will dedicate the Bardhaman House for establishing a research centre for Bengali language".Mamun, Muntasir (Ionawr 2004) [1993] (Mewn Bengaleg). Dhaka: Smriti Bismritir Nogori (3ydd argraffiad, 4ydd argraffiad). Dhaka, Bangladesh: Ananya Publishers. tud. 178–180.

Prif orchwyl yr Academi yw cynnal gwaith ymchwil ar yr iaith Fengaleg, a'i diwylliant a hanes, a chyhoeddi gwaith llenyddol ac academaidd amdanynt. Mae wedi sefydlu Gwobr yr Academi Bangla, a roddir yn flynyddol am gyfraniadau llenyddol ac academaidd yn yr iaith.

I goffhau Bhasha Andolon a Diwnrod Merthyron yr Iaith, mae'r Academi yn cynnal Ffair Lyfrau Ekushey, y ffair lyfrau fwyaf yn y wlad, sy'n rhedeg am fis bob blwyddyn.

Cyfeiriadau

 Gweler hefyd 
 Bhasha Andolon
 Diwrnod Mamiaith Rhyngwladol

 Dolen allanol 


Categori:Addysg ym Mangladesh
Categori:Yr iaith Fengaleg ym Mangladesh
Categori:Cyrff rheoli iaith
Categori:Sefydliadau 1955